Uztailak 2

Nafarroako Gobernuko Osasun Departamentuko kontseilariak, Alderdi Popularraren (PP Nafarroa) talde parlamentarioari atxikitako foru parlamentari Irene Royo Ortín andreak fibromialgiadun pazienteen arretari buruz aurkezturiko galderari, idatziz erantzutekoari (11-24/PES- 00295), dagokionez, honako hau jakinarazten du:

**Kontseilariak ba al daki zein den fibromialgia duen paziente batek itxaron behar duen batez besteko denbora kontsulta baterako ?**

**Honako albiste hau dela-eta:** https://www.noticiasdenavarra.com/sociedad/2024/04/21/llevo-esperando- revision-ano-medio-8138423.html Zein da kontseilariak egiten duen balorazioa eta zer irtenbide emanen du departamentuak?

Gaur egun, Osasunbidea-Nafarroako Osasun Zerbitzuan fibromialgiadun 4.517 paziente izaten ari dira artatuak. Fibromialgiadun pazienteen arretarako, badago berariazko ildo bat, kronikoentzako estrategiaren barrenean. Estrategia hori O-NOZen artaturiko fibromialgiadun eta neke kronikoaren sindromedun paziente guztiei zuzentzen zaie.

Estrategiaren hastapenetatik zegoen begiztatuta prozesu kroniko guztien artean lehenetsitako profiletan jasota egotea fibromialgia. Fibromialgiadun pazientea paziente kronikoaren estrategiaren barrenean artatua izateak, paziente pluripatologikoarekin ohi den bezalaxe, balorazio global bat barne hartzen du (laztasun klinikoa, zaintza-premiak eta beharrizan sozialak). Patologia nagusi gisa fibromialgia duen paziente baten laztasun klinikoa zehazterakoan, FMren inpaktu-galdetegia (FIQ) erabili ohi dugu. Balorazio eta laztasunaren zehaztapen horren ondoren, beharrizanen araberako arreta planifikatzen da.

Oinarrizko Osasun Laguntzako medikua da fibromialgia duten pazienteentzako erreferentziazko espezialista, eta laguntza eskatu ahalko die beste espezialitate batzuei (Erreumatologia, Osasun Mentala, Minaren Unitatea…) kontsulta presentzialez nahiz ez-presentzialez, pazientearen premiek horretara behartzen dutenean edo trataerari buruzko zalantzarik edukiz gero.

Fibromialgiadun paziente batek ospitale-kontsulta baterako duen batez besteko itxaronaldia desberdina izanen da, zein espezialitateri bidaltzen zaion Oinarrizko Osasun Laguntzatik pazientearen premiaren araberako eskaera, eta nolako lehentasunez bidaltzen zaion.

Hori guztia jakinarazten dizut, Nafarroako Parlamentuko Erregelamenduaren **215. artikuluan** xedatutakoa betez.

Iruñean, 2024ko uztailaren 1ean

Osasuneko kontseilaria: Fernando Domínguez Cunchillos